《满江红 寄水北山人徐宗周》
明代·刘炳

水北幽居，抱柴门、一溪寒玉。山万叠、青林当户，白云连谷。

乳燕落红春又晚，柴桑三径多松菊。喜新晴、布谷又催耕，秧分绿。

床头酒，何时熟。谋诸妇，明朝漉。谩黄鸡炊黍，共邀邻曲。

旧梦风云销侠气，繁华看破知荣辱。系扁舟、钓罢晚归来，书还读。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。